Document ID: 32011D0544

A BIZOTTSÁG VÉGREHAJTÁSI HATÁROZATA
(2011. szeptember 16.)
a gázolaj és a kerozin közös adóügyi jelölőanyagának létrehozásáról
(az értesítés a C(2011) 6422. számú dokumentummal történt)
(2011/544/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gázolaj és a kerozin adóügyi jelölőanyagáról szóló, 1995. november 27-i 95/60/EK tanácsi irányelvre (1) és különösen annak 2. cikke (2) bekezdésére,
mivel:
(1)
A belső piac megfelelő működése és különösen az adócsalás megelőzése érdekében a 95/60/EK irányelv előírja egy közös jelölőanyag-rendszer létrehozatalát a jövedékiadó-mentesen vagy kedvezményes jövedékiadó-mértékkel szabadforgalomba bocsátott, a 2710 00 69 KN-kóddal jelölt gázolaj és a 2710 00 55 KN-kód alá tartozó kerozin azonosítására. 2002 óta az első kódot a 2710 19 41, a 2710 19 45 és a 2710 19 49 KN-kódra választották szét a gázolaj kéntartalmának figyelembevétele céljából, a második kódot pedig a 2710 19 25 KN-kóddal váltották fel.
(2)
A gázolaj és a kerozin közös adóügyi jelölőanyagának létrehozásáról szóló, 2006. június 22-i 2006/428/EK bizottsági határozat (2) az N-etil-N-[2-(1-izobutoxietoxi)etil]-4-(fenilazo)anilin (Solvent Yellow 124) tudományos névvel azonosított terméket határozta meg a gázolaj és a kerozin 95/60/EK irányelv szerinti közös adóügyi jelölőanyagának, amelyekre eddig nem alkalmaztak az ilyen üzemanyagként használt energiatermékekre vonatkozó normál adómértéket.
(3)
A 2006/428/EK határozat 2. cikke kiköti, hogy a 2006/428/EK határozatot a jelölőanyag-rendszerek terén bekövetkezett technikai fejlődés fényében legkésőbb 2011. december 31-ig felül kell vizsgálni a jövedékiadó-mentes vagy kedvezményes jövedékiadó-mértékű ásványolajok jogellenes felhasználása elleni fellépés szükségességének figyelembevételével.
(4)
A felülvizsgálat részeként konzultációra került sor a tagállamokkal. A tagállamok általában elfogadják, hogy a Solvent Yellow 124 megvalósította a jövedékiadó-mentes vagy kedvezményes jövedékiadó-mértékű ásványolajok jogellenes felhasználása elleni fellépés célkitűzését.
(5)
Semmilyen problémáról nem számoltak be a Solvent Yellow 124 alkalmazásának egészségügyi és környezeti hatásával kapcsolatban.
(6)
Ez idáig nem mutattak be vagy ajánlottak megfelelő tudományos információval alátámasztott olyan alternatív terméket a Solvent Yellow 124 lehetséges kiváltására, amely megfelelne az összes olyan feltételnek, amely alapján a Solvent Yellow 124-et közös adóügyi jelölőanyagnak kiválasztották.
(7)
A 95/60/EK irányelv értelmében vett közös adóügyi jelölőanyagként továbbra is a Solvent Yellow 124-et kell alkalmazni az irányelvben meghatározott feltételek szerint.
(8)
E határozat nem mentesíti a vállalkozásokat a Szerződés 102. cikkében foglalt kötelezettségeik alól.
(9)
Figyelembe kell venni a tudomány jövőbeni fejlődéséből adódó lehetőségeket, mégpedig az e határozat felülvizsgálatára vonatkozó határidő megállapításával.
(10)
Mindazonáltal, ha időközben bebizonyosodik, hogy a Solvent Yellow 124 egyre több lehetőséget teremt az adócsalásra, illetve járulékos egészségügyi vagy környezeti károsodást okoz, a határozat felülvizsgálatát a fenti határidőnél korábban kell elvégezni.
(11)
Az egyértelműség és az átláthatóság érdekében a 2006/428/EK határozat helyébe új határozatnak kell lépnie.
(12)
Az e határozatban előírt intézkedések összhangban vannak a Jövedékiadó-bizottság véleményével,
ELFOGADTA EZT A HATÁROZATOT:
1. cikk
A 95/60/EK irányelvben a 2710 19 41, a 2710 19 45 és a 2710 19 49 KN-kód alá tartozó gázolajok és a 2710 19 25 KN-kód alá tartozó kerozin megjelölésére előírt közös adóügyi jelölőanyag az e határozat mellékletében meghatározott Solvent Yellow 124.
A tagállamok a jelölőanyag jelölési mennyiségét az ásványolajban literenként legalább 6 és legfeljebb 9 milligrammban határozzák meg.
2. cikk
E határozat legkésőbb 2016. december 31-ig felülvizsgálatra kerül, figyelembe véve a jelölőanyag-rendszerek terén bekövetkezett technikai fejlődést, valamint a jövedékiadó-mentes vagy kedvezményes jövedékiadó-mértékű energiatermékek jogellenes felhasználása elleni fellépés szükségességét.
Ha időközben bebizonyosodik, hogy a Solvent Yellow 124 egyre több lehetőséget teremt az adócsalásra, illetve járulékos egészségügyi vagy környezeti károsodást okoz, a határozat felülvizsgálatát a fenti határidőnél korábban kell elvégezni.
3. cikk
A 2006/428/EK határozat hatályát veszti.
4. cikk
Ennek a határozatnak a tagállamok a címzettjei.
Kelt Brüsszelben, 2011. szeptember 16-án.

Labels: 7
2
11
14